Duminică, 25 decembrie, ora 21.00
Distractis Show
La Distractis Show de Crăciun, Moşul e de negăsit. Spiriduşul şi renul, cele două mâini drepte ale Moşului, îl caută peste tot. Chiar şi agenţii Fiscului, ANAF-ul şi DNA-ul sunt pe urmele lui. Temuţii agenţi ai fiscului au organizat un desant chiar în atelierul de jucării al Moşului, să-l prindă asupra faptului: plăteşte Moşul sau nu TVA, impozite şi drepturi de autor? Sau lucrează la “negru”? Că la “alb” nu mai lucrează nimeni. Nici măcar americanii. Ei lucrează pentru Obama. Dar ce să facă săracii agenţi, când în atelierul Moşului, şefa supremă la jucării, dulciuri şi colinde este nevasta Crăciuniţa, pe care nimeni nu o poate da la o parte din programul de Crăciun. Nici la propriu, nici la figurat.
	Membrii grupului Distractis mai caută Moşul şi la mall, unde spiriduşul şi renul ajung la timp ca să despartă doi susţinători diferiţi ai Crăciunului: unul tradiţional, care mai crede încă în colinde, cozonaci şi caltaboşi şi altul, pentru care Crăciunul înseamnă mall, fast-food, supermarket, shopping şi mult glamour de mucava. Cine va câştiga disputa? Telespectatorii vor afla la Distractis Show, de duminică, 25 decembrie, de la ora 21.00.
	Reportajul de la arestul secţiei de Poliţie nu reuşeşte să facă lumină în cazul dispariţiei lui Moş Crăciun. La secţie, telespectatorii fac cunoştinţă cu un Moş fals şi o fată adevărată, proaspăt “săltaţi” de pe stradă, pentru că făceau amândoi trotuarul. Moşul fals este escrocul perfect: nefiind primit nici la „Dansezi pentru tine”, nici la „X Factor”, nici la “Noră pentru mama”, s-a gândit că Sărbătorile de iarnă îl vor scoate din foame: cine ar putea bănui de fals un Moş Crăciun?!
	Dar unde este Moşul adevărat? Dacă la bal nu e, poate, la spital? Într-adevăr, într-un târziu, telespectatorii îl vor întâlni pe Moş Crăciun la doctorul psihiatru Carla Junghi, care îl tratează de depresie, de încălzire globală şi de recesiune. Nu rataţi o ediţie Distractis Show cu urări şi colinde marca Distractis!

Duminică, 25 decembrie, ora 21.35
Gala Cântecului Românesc - prezintă Iuliana Tudor
„Prima zi de Crăciun, 25 decembrie, stă, la TVR 1, sub semnul folclorului. Începând cu 21.35, Iuliana Tudor este gazda celei mai mari gale a folclorului românesc organizate vreodată de o televiziune în România. În această seară se vor celebra 55 de ani de existenţă a postului public de televiziune, prin sărbătorirea a 55 de ani de folclor aşa cum au fost reflectaţi de TVR. Astfel, în seara de Crăciun, în direct la TVR 1 Iuliana Tudor va avea ca invitaţi peste 300 de artişti din zona folclorului, care vor sărbători Crăciunul în stil tradiţional românesc: cu muzică, datini, obiceiuri, porturi şi dansuri autentice. 
În premieră, cei mai iubiţi interpreţi de muzică populară şi cele mai faimoase ansambluri de dansuri folclorice din România se vor afla în direct în ziua de Crăciun la TVR 1 pentru a sărbători alături de români Ziua Naşterii Domnului”. 
 
Luni, 26 decembrie, ora 11.15
TVR 55 – Tezaur folcloric
De Crăciun, Marioara Murărescu vine cu o ediţie specială a Tezaurului folcloric - de fapt, o dublă ediţie, de sărbătoare, sub semnul celor 55 de ani ai Televiziunii Române. Interpreţi tineri - “moştenitorii” care s-au remarcat la concursul derulat în cadrul emisiunii de-a lungul vremii, dar şi copii - “muguri de tezaur” – sau chiar familii de interpreţi, oameni cărora TVR şi, în special, Tezaurul folcloric le-au marcat destinul vin la ceas de sărbătoare cu urări pentru cei 55 de ani aniversaţi de prima televiziune din viaţa lor. Sava Negrean Brudaşcu, Cristian Pomohaci, Florentina şi Petre Giurgi sunt doar câţiva dintre cei care aduc colinde, dar şi cele mai iubite melodii din repertoriul lor, la Tezaur folcloric, pe 26 decembrie.

Luni, 26 decembrie, ora 14.45
TVR 55 –  Gala sportului românesc
La împlinirea celor 55 de ani, Televiziunea Română îşi omagiază sportivii într-un program maraton de aproape 5 ore, pe 26 decembrie (ora 14.45). 
Reprezentanţi de seamă din cele mai importante sporturi, 16 la număr, sunt invitaţi la această aniversare pentru a aminti telespectatorilor succesele lor, dar şi cum traseul lor s-a intersectat cu cel la Televiziunii Române. 
	Alina Alexoi si Mihai Constantin vor fi gazdele celor peste 100 de invitaţi ai programului 55 de ani de sport. Comentează: Cristian Ţopescu, Dumitru Graur si Teoharie Coca Cosma.
Iris, Proconsul, Bere Gratis, Vunk, Butterfly In My Stomach, Marius Mihalache şi Irina Sârbu, VH2, Taraful Cleante, Voltaj, Timpuri Noi, Sistem vor urca pe scenă pentru momentele artistice ale programului maraton.
Campioanele europene (proba de trio la gimnastică aerobică), campionii europeni şi mondiali (proba de trio - gimnastică aerobica), grupul de gimnastică UNEFS - coregraf Mariana Mezei Apostu, Scrimerii Clubului Steaua vor onora de asemnea invitaţia la sărbatoarea celor 55 de ani ai TVR.
Lista invitaţilor din lumea sportului este impresionantă şi include: kaiac-canoe (Ivan Patzaichin, Toma Simionov, Leon Rotman, Florin  Popescu - Mitică Pricop, Vasile Daba, Liviu Dumitrescu, Victor Mihalachi, Igor Lipalit, atletism (Vali Ionescu, Sorin Matei, Gabi Szabo, Nicolae Mărăsescu, Iolanda Balas, Maricica Puică, Doina Melinte, Estera Petre), lupte (Gheorghe Berceanu, Vasile Andrei, Ion Draica, Ştefan Rusu, Eusebiu Diaconu, Vasile Puşcaşu), tenis de masă (Otilia Bădescu), volei (Dan Gîrleanu, Marius Cata Chitiga, Nae Pop, Constantin Serea, Sorin Macavei, Laurenţiu Dumanoiu), gimnastică băieţi (Marius Urzică, Dan Grecu, Marian Drăgulescu), judo (Alina Dumitru, Corina Caprioriu, Florin Bercean), handbal (Ştefan Birtalan, Cezar Drăgănita, Cristina Neagu, Elena Frâncu, Mariana Tarca, Vasile Stângă), box (Francisc Vaştag, Leonard Doroftei, Marian Simion), scrimă băieţi (Mihai Covaliu+echipa sabie masculin), canotaj (Sanda Toma,  Vali Răcilă, Doina Ignat, Viorica Susanu, Georgeta Andrunache, nataţie (Răzvan Florea, Carmen Bunaciu, Anca Pătrăşcoiu, Tamara Costache), haltere (Petre Becheru, Nicu Vlad, Valeriu Calancea), tir (Sorin Babii, Alin Moldoveanu), tenis  (Ilie Năstase, dar cu mesaje vor fi şi Virgina Ruzici şi Ion Ţiriac), fotbal  (Helmuth Duckadam, Miodrag Belodedici, Rică Răducanu, iar cu mesaj - Gică Hagi), gimnastică (Lavinia Miloşovici, Simona Amânar, Andreea Răducan, Maria Olaru, Cătălina Ponor, Belu-Bitang, Sandra Izbaşa, cu mesaj - Nadia Comăneci), scrimă (Laura Badea, Ana Maria Brânza şi echipa floretă, Dan Podeanu, Cornel Milan), dar şi Octavian Morariu (COSR).

Luni, 26 decembrie, ora 21.10
TVR 55 – Gala teatrului şi filmului de televiziune – prezintă Florin Piersic
Gala teatrului şi filmului de televiziune este un alt program maraton pregătit de TVR pentru anivesarea celor 55 de ani de existenţă. Realizatoarea Liana Săndulescu spune că programul pregătit şi difuzat de TVR 1 pe 26 decembrie, de la ora 21.00, „este o preţuire publică pentru actorii cărora le datorăm arhiva de aur a Televiziunii Romne şi al căror destin artistic şi personal se împleteşte cu istoria TVR” (Liana Săndulescu). 
Damian Crâşmaru, Draga Olteanu Matei, Mircea Albulescu, Radu Beligan, Victor Rebengiuc, Ion Lucian, Adela Mărculescu, Carmen Stănescu, Ion Dichiseanu, Constantin Codrescu, Tamara Buciuceanu, Sebastian Papaiani, Stela Popescu, Alexandru Arşinel, Virgil Ogăşanu, Costel Constantin, Ion Caramitru, Traian Stănescu, Ilinca Tomoroveanu, Mariana Mihuţ, Ileana  Stana Ionescu, Dorina Lazăr, Ion Besoiu, George Mihăiţă, Florin Zamfirescu, Irina Petrescu, Rodica Popescu Bitănescu, Rodica Mandache, Florina Cercel, Maria Ploae, Valeria Seciu, Ioana Bulcă, Tora Vasilescu sunt actorii cu care Florin Piersic, gazda programului, va sta de vorba în Studioul 3 al TVR şi va reaminti telespectatorilor momentele de aur ale fiecăruia. 

